OUD AFFIE FLIP OLIVIER
Flip is Donderdag 25 Junie 2015 na 'n kort siekbed oorlede in die Kingswood versorgingseenheid. Hy was 88 jaar oud en die oudste Affie 1e span speler wat ek mee kontak gehad het.
Oom Flip speel in 1943 en 1944 skrumskakel vir die AHS 1e Span.
AHS 1e span - 1943
AHS 1e span - 1944
My kontak en vriendskap met Dr Olivier en later Oom Flip het begin in 2007. Met die Affie rugby statistiek wat ek byhou was ek opsoek na 'n volledige naamlys van die 1943 1e span waarvan daar geen foto in die jaarblad was nie. Slegs 'n baie swak fotostatiese afskrif van die spanfoto was beskikbaar.
My eerste kontak met Dr Olivier was toe ek vir hom 'n afskrif van die 1943 foto plus matriekklas foto van 1943 afgelewer het hy by sy kantoor in die PWC gebou oorkant Menlyn. Hy was toe 80 en het steeds gepraktiseer as prokureur. Ek het ook vir hom die kontak inligting gegee van Generaal Hein du Toit wat in matriek was in 1943 wat hom moontlik kon help.
Tussen die twee het hulle dit deurgewerk en het Dr Olivier vir my 'n getikte skrywe laat kry met die name van die spelers plus notas.
Ons het nie weer kontak gehad voor 2014 toe ek op 'n beter foto van die 1943 span afgekom het. Ek het dit weer vir hom gevat saam met al die vorige inligting wat hy vir my gegee het. Oom Flip en Hein het weer deur dit gewerk en slegs een regstelling gemaak met twee spelers se name wat omgeruil moes word.
Flip speel in die 1944 Direkteurs Trofee finaal teen Heidelberg Volkskool.
Oom Flip het 'n nota in 1990 geskryf oor die 1944 finaal. In die nota noem hy "Ek is nooit toegelaat om die bal van my loskopkant in die skrum in te sit nie. Die skeidsregter het my beveel om dit in Heidelberg se loskopkant in die skrum te gooi, tot Volkies se voordeel – raar maar waar. Twee drieë wat ek met breke om die skrum gedruk het, is afgekeur en is ons teruggeroep vir vyf-tree skrums. Dit is swak om teen skeidsregter te kla maar daardie finaal was 'n wrede ondervinding."
Heidelberg Volkskool het die wedstryd met 0 – 3 gewen.
Daar was 'n navraag of Hennie Nel die kaptein van die NTvl span wat die Curriebeker in 1956 gewen op Affies was. Volgens inligting was hy op Afrikaans Hoerskool. Wie beter as Oom Flip om te vra! Hy het dadelik die antwoord gehad want hy het Hennie Nel se boedel gedoen na hy oorlede is en het geweet dat hy op Afrikaanse Hoerskool Germiston was en nie op Affies nie.
Met my laaste besoek aan Oom Flip in Maart vanjaar vertel hy my van Willem (Pikkie) Boshoff die losskakel van die 1940 en 1941 Affie 1e span wat vir Tvl gespeel het. Ek het dit opgevolg en dit is so dat Willem 20 wedstryde vir Tvl gespeel het en die eerste Oud Affie is wat vir 'n ander provinsie as NTvl gespeel het na skool. Ek kom toe ook af op 'n boek wat Willem geskryf het oor sy tyd in Afrika. Willem het rugby gespeel vir Uganda in 1958. Willem was Uganda se kaptein en een van die spelers in die span was die legendariese diktator Idi Amin.
Ek groet Oom Flip wat 'n merkwaardige persoon was. Sy bydrae tot die AHS rugby geskiedenis en statistiek is vir altyd opgeteken in die anale van AHS rugby!